จัดกลยุทธ์ลงทุนวันนี้ โบรกฯ แนะจับตา 16 หุ้นเด็ดพร้อมเด้งรับปัจจัยบวก
จัดกลยุทธ์ลงทุนวันนี้ โบรกฯ แนะจับตา 16 หุ้นเด็ดพร้อมเด้งรับปัจจัยบวก นำโดย BR, CBG, BBL, KBANK, IVL, PTTGC, PTT, TOP, SPRC, MONO, WORK, CENTEL, MINT, SPA, AOT และ PSL
12 ม.ค. 2561

บล.ไอร่า ระบุในบทวิเคราะห์ คาด SET ยังมีความผันผวนอยู่ ภายใต้ดัชนีทำปิด New High คาดอาจมีแรงขายทำกำไรออกมาบ้าง รวมถึงปัจจัยลบจาก Fund Flow โดยต่างชาติยังขายสุทธิต่อเนื่อง และทำให้ตั้งแต่ต้นปีจนถึงปัจจุบันเป็นยอดขายสุทธิสะสม กว่า 9,600 ล้านบาท
อย่างไรก็ตามต่างชาติยังเป็นยอดซื้อสุทธิสะสมในตลาดพันธบัตร ขณะเดียวกันเงินบาท ยังคงแข็งค่าต่อเนื่อง ล่าสุดเช้านี้ 31.91 -31.96 บาท/USD คาดยังมีโอกาสที่ต่างชาติจะกลับเข้ามาซื้อสุทธิในตลาดหุ้น
นอกจากนี้ยังได้รับปัจจัยหนุนจากหุ้นกลุ่มพลังงาน ตามราคาน้ำมันที่ปรับเพิ่มขึ้นต่อเนื่อง โดย WTI ทำปิดสูงเกือบ 64USD เป็นครั้งแรกในรอบกว่า 3 ปี และแรงเก็งกำไรผลประกอบการและเงินปันผล ซึ่งจะเริ่มจากกลุ่มธนาคารเป็นกลุ่มแรก หลังจากนั้นเป็นกลุ่ม Real Sector จนถึงสิ้นเดือนก.พ.61 พร้อมคาด Sentiment ต่อทิศทางเศรษฐกิจในระยะกลาง – ยาว ยังเป็นบวก
ด้านปัจจัยต่างประเทศ Sentiment เป็นบวกต่อทิศทางการเติบโตของสหรัฐฯ ภายใต้มาตรการปรับลดภาษีที่มีผลบังคับใช้ในปีนี้ คาดช่วยกระตุ้นเศรษฐกิจ อย่างไรก็ตามได้รับปัจจัยกดดันบ้างจากการส่งสัญญาณของ ECB ปรับลดการใช้นโยบายผ่อนคลายทางการเงินลง แต่คาดเป็นแบบค่อยเป็นค่อยไป
ทั้งนี้ บล.ไอร่า ยังแนะนำให้จับตากลุ่มหุ้น ดังนี้
1) กลุ่มอาหาร ได้รับประโยชน์จากการส่งออกที่เพิ่มขึ้น เช่น BR, CBG เป็นต้น
2) กลุ่มธนาคาร ได้รับประโยชน์จากการฟื้นตัวของเศรษฐกิจไทย เช่น BBL, KBANK
3) กลุ่มปิโตรเคมี ได้รับประโยชน์จากผลการดำเนินงานที่ยังคงแข็งแกร่ง เช่น IVL และ PTTGC เป็นต้น
4) กลุ่มพลังงาน เช่น TOP และ SPRC แนวโน้มผลการดำเนินงานดี ค่าการกลั่นปรับตัวสูงขึ้น และ PTT ที่ผลการดำเนินงานยังมีความแข็งแกร่งต่อเนื่อง
5) กลุ่มสื่อและสิ่งพิมพ์ โดยบริษัทที่ได้รับประโยชน์จากค่าโฆษณาที่มีแนวโน้มฟื้นตัวต่อเนื่อง และเรตติ้งที่อยู่ในอันดับต้นๆ เช่น MONO และ WORK
6) กลุ่มท่องเที่ยว ได้รับประโยชน์จากจำนวนนักท่องเที่ยวที่ยังคงเติบโตต่อเนื่อง เช่น CENTEL, MINT และ SPA
7) กลุ่มขนส่ง ยังได้รับผลดีจากการท่องเที่ยว เช่น AOT และค่าระวางเรือที่ปรับเพิ่มขึ้น เช่น PSL